«Mammainfluenser» siktet for barnemishandling 
På YouTube fulgte millioner med på hverdagslivet til Ruby Franke og hennes seks barn. Nå er hun siktet for å ha mishandlet flere av dem.  Ruby Franke, kvinnen bak YouTube-kanalen «8 Passengers», er siktet av seks tilfeller av grov barnemishandling, ifølge statsadvokaten i Washington County i Utah. Sammen med forretningspartneren Jodi Hildebrandt ble Franke arrestert sist uke, etter at hennes 12 år gamle sønn ble funnet underernært og med åpne sår, ifølge en pressemelding fra lokale myndigheter.  Gutten hadde klatret ut av et vindu og løpt til en nabo for å be om hjelp. Han var fastbundet med gaffatape på hender og føtter, ifølge NBC News.  Hennes ti år gamle datter ble også funnet i lignende tilstand. Barnas helse skal ha vært så alvorlig at de ble sendt til sykehuset for behandling, står det i pressemeldingen.  Funnet hos forretningspartneren De to mindreårige barna skal ha blitt funnet i hjemmet til Jodi Hildebrandt, som driver coachingtjenesten ConneXions.  Hun og Franke har jevnlig publisert videoer sammen hvor de gir oppdragelsesråd til andre foreldre, og Franke er oppgitt som samarbeidspartner på ConneXions egen hjemmeside. De driver også Instagram-kontoen «Moms of truth», som har over 300.000 følgere.  Hildebrandt er også siktet for barnemishandling, ifølge lokale myndigheter.  – Det er to unge ofre i disse sakene, og de tiltalte er anklaget for å ha forårsaket eller tillatt alvorlig fysisk skade på ofrene.  Omstridt familiekanal Franke og ektemannen Kevin, som er medlem av den mormonske menigheten The Church of Jesus Christ of Latter-day Saints, lanserte YouTube-kanalen «8 Passengers» i 2015. De er kjent for sin «strenge oppdragelse», og YouTube-kanalen skal ha hatt over to millioner følgere. Den ble deaktivitert tidligere i år, ifølge Forbes.  Utah har den største andelen mormonere i USA. Omtrent 68 prosent av befolkningen i delstaten tilhører en mormonsk menighet.  Ekteparet har tidligere mottatt sterk kritikk på flere hold for måten de behandlet barna på, skriver Insider.  Blant annet fortalte et av barna i en video at han måtte sove på en sakkosekk i flere måneder. Naboer skal også ha sendt bekymringsmeldinger om barnas velferd. De anklaget blant annet Franke for å ha sultet barna som straff, forteller en nabo til NBC.  I 2020 ble det startet en underskriftskampanje hvor seere krevde at barnevernet grep inn.  Saken ble imidlertid henlagt da det ikke ble funnet noen beviser for omsorgssvikt.  – Jeg er veldig sint, fordi jeg sa ifra. Andre sa også fra, og ingenting skjedde, forteller en annen nabo.  Fire av Frankes seks barn er nå tatt hånd om av barnevernet. Hennes eldste datter Shari, som er myndig, har gitt uttrykk for lettelse på sin egen Instagram-konto.  – Jeg og familien min er så glade for at rettferdigheten seirer. Vi har prøvd å fortelle politiet og CPS om dette i årevis.  Influencerens søstre har også uttalt at de har forsøkt å hjelpe barna bak kulissene.  De to kvinnene sitter fortsatt i varetekt, og Frankes advokat har per nå ikke besvart amerikanske mediers henvendelser. Det er uvisst hvorvidt ektemannen også er siktet. 
Ruby Franke, kjent fra YouTube-kanalen «8 Passengers», er siktet for seks tilfeller av grov barnemishandling i Utah, USA.  Hennes forretningspartner Jodi Hildebrandt er også siktet for barnemishandling.  Franke ble arrestert etter at hennes 12-årige sønn ble funnet underernært og med åpne sår. Hennes 10-årige datter ble også funnet i en lignende tilstand. De to mindreårige barna ble funnet hos Hildebrandt, som sammen med Franke driver Instagram-kontoen «Moms of truth», med over 300.000 følgere. YouTube-kanalen «8 Passengers», grunnlagt av Franke og hennes mann Kevin i 2015, hadde mer enn to millioner følgere før den ble deaktivert tidligere i år.